Papersnake/gushiwen huggingface dataset:
送叶正则赴浙西宪幕
陈傅良（宋代）

频年送行客，酒罄诗不工。
最晚与君别，柰此百感丛。
岐山有鸣凤，雅颂移豳风。
于时二老生，出处海上同。
曹刘对匕箸，失色一语中。
明朝蜀江水，不与灞滻通。
人心起毫末，世故关鸿蒙。
乃知贫贱交，不下王霸功。
霜根宿病骥，云帆背蜚鸿。
秋水能隔人，白苹况连空。
相从自束发，各去随转蓬。
今怀欣有合，后会苦未重。
鲈鱼直万钱，羊酪醅一钟。
愿君养盛年，我友半已翁。
颂古三十九首
释道枢（宋代）

大悲菩萨千手眼，如人背后摸枕头。
猢孙跳出布袋口，不妨随处逞风流。
再到虎丘
范成大（宋代）

不过溪桥又两年，偶随筇竹访幽禅。
有缘再踏云岩路，无处重寻石井泉。
拟辍半山分座住，先镌一枕借床眠。
觉来饱吃红莲饭，正是塘东稻熟天。
和王察院竹筱巷阻风七言
苏颂（宋代）

闻道扁舟下迅湍，怒涛惊浪拥前滩。
岸迷津际居无定，人隔过前意少欢。
风信未回聊对景，岁华将暮自凌寒。
君才一日能千里，直上青云亦未难。
和黄执礼六首
胡寅（宋代）

税得东家一亩宫，向来喧市马牛风。
誓将尤悔加深省，肯为饥牛叹屡空。
十里溪山愁眼外，数家梧竹画屏中。
惠然更感无双子，时有高谈发蔽蒙。
喜度岭
张说（唐代）

东汉兴唐历，南河复禹谋。宁知瘴疠地，生入帝皇州。

雷雨苏虫蛰，春阳放学鸠。洄沿炎海畔，登降闽山陬。

岭路分中夏，川源得上流。见花便独笑，看草即忘忧。

自始居重译，天星已再周。乡关绝归望，亲戚不相求。

弃杖枯还植，穷鳞涸更浮。道消黄鹤去，运启白驹留。

江妾晨炊黍，津童夜棹舟。盛明良可遇，莫后洛城游。
晚步舍北归
陆游（宋代）

昨日海棠开，今朝燕子来。
偶行沙际去，却傍柳阴回。
酒是治愁药，书为引睡媒。
吾生不乏此，外物信悠哉！
题白乐天文集
李绅（唐代）

寄玉莲花藏，缄珠贝叶扃。院闲容客读，讲倦许僧听。

部列雕金榜，题存刻石铭。永添鸿宝集，莫杂小乘经。
闻志公化悼之三首 其二
释德洪（宋代）

生死已将同夜旦，闲眠行乐不相妨。遥知此日龙安寺，蛛网高人梦蝶床。
题江山寺
杜荀鹤（唐代）

江上山头寺，景留吟客船。遍游销一日，重到是何年。

沙鸟多翘足，岩僧半露肩。为诗我语涩，喜此得终篇。
颂古九十八首 其三十三
释印肃（宋代）

个中须得意，□□又生疑。本不假脩造，识破现圆如。
诗一首
吕祖俭（宋代）

小斋标新名，清风自成响。
世累已破除，阳来道方长。
甘露作呈夷旷
米芾（宋代）

欲雨气不透，庭梧有栖烟。回首望北固，云藏净名天。

呼童速具舆，凭高览山川。隐见岂不好，开霁景固全。

须臾刚风流，湛湛清露圆。归途知有伴，华月上丹渊。
梦中行荷花万顷中
陆游（宋代）

天风无际路茫茫，老作月王风露郎。
只把千尊为月俸，为嫌铜臭杂花香。
董邦达松溪高士小幅
弘历（清代）

落落松吹谡谡风，长溪流活远冈崇。神心会处真无闷，濯足伊谁定太冲。
斗室
秦霖（明代）

乏金难买地，结屋仅容身。帘破能通燕，檐低欲碍巾。

曲肱时肆态，抱膝屡凝神。莫笑规模窄，中藏万斛春。
赋得落日楼台一笛风
张廷璐（清代）

馀霞散漫晚烟浮，长笛风前响欲流。几点鸦归远村树，一声人倚夕阳楼。

梅花早向江城落，杨柳曾传绝塞愁。何似神仙骑鹤背，凌空吹彻万山秋。
寄彦章内翰
李正民（宋代）

翰林名德冠銮坡，暂解尘缨逸兴多。敢谓交游同阮谢，不妨诗句敌阴何。

耳根到处闻犍斗，心地闲来契羯磨。此去苕溪三百里，扁舟终拟泛烟波。
杭垣破后追悼管小异四首 其二
华蘅芳（清代）

本是名人后，才华宇内知。文章何阒寂，兵燹入流离。

海外书曾译，囊中术甚奇。流传已入世，可当一斑窥。
念奴娇·垂弧纪节
佚名（宋代）

垂弧纪节，正尧天日永，蓂飞双绿。岳渎锺灵来瑞世，孕出精神冰玉。九曲溪山，一船烟雨，物外谁拘束。钓头香饵，只愁牵动周卜。好是红藕池边，双房毓秀，瑞霭浮崑轴。记得君家流庆远，几见祥开陆续。来岁花时，西湖十里，叶映恩袍绿。竹林小阮，不妨傍借馀馥。
姚大本以李义山诗韵作诗题息轩继作
朱槔（宋代）

隐几心疑水，携盂影照山。六窗开畔岸，一榻埽中间。

柏子方饶舌，花枝忽解颜。定馀牛自牧，梦起蝶相关。

阊阖初无路，蓬莱别有班。藏舟知夜失，面壁竟西还。

老矣从他笑，公乎伴我闲。体坤诗更好，分寸许跻攀。
怀武夷山禅师
贯休（唐代）

万叠仙山里，无缘见有缘。红心蕉绕屋，白额虎同禅。

古木苔封菌，深崖乳杂泉。终期还此去，世事只如然。
冬日牡丹五绝句 其四
刘才邵（宋代）

聊将芳醑发微殷，岂是冰肌不耐寒。对立亭亭真妙绝，可将近侍乏雌丹。
与学子沈集画并题
张羽（明代）

笔砚随人老，云山发□新。昔心期后世，余习自前身。

石埭残沙晓，茅檐古木春。卜居能有此，甘与白鸥邻。
比干墓
汪遵（唐代）

国乱时危道不行，忠贤谏死胜谋生。

一沉冤骨千年后，垄水虽平恨未平。
崧高诗为九江赵使君寿
杨冠卿（宋代）

我来自东，小大稽首。
是用作歌，以介眉寿。
次韵刘伯瑞觅酒
陈棣（宋代）

贫病相仍坐拙方，敢将斗酒博西凉。
自怜里巷栖迟久，倍觉樽罍气味长。
玉斚交飞君有约，红裙共醉我何尝。
一樽聊慰相如渴，要听歌声过女墙。
绝句四首
姚宽（宋代）

愁将老眼到花梢，独自伤春叹绝交。
王谢风流今不见，家家家屋燕成巢。
和读山海经 其二
黄淳耀（明代）

隐居高蹈士，长揖宾龙颜。灵风结遐想，驻彼无穷年。

千秋征虏亭，不远句曲山。吾欲剧醪醴，谁当餐至言。
凤凰阁
柳永（宋代）

匆匆相见，懊恼恩情太薄。霎时云雨人抛却。教我行思坐想，肌肤如削。恨只恨、相违旧约。

相思成病，那更潇潇雨落。断肠人在阑干角。山远水远人远，音信难托。这滋味、黄昏又恶。
修史亭三首
司空图（唐代）

山前邻叟去纷纷，独强衰羸爱杜门。

渐觉一家看冷落，地炉生火自温存。

甘心七十且酣歌，自算平生幸已多。

不似香山白居士，晚将心地著禅魔。

乌纱巾上是青天，检束酬知四十年。

谁料平生臂鹰手，挑灯自送佛前钱。
画云海图送于文远还新安文远时与景瞻京兆通谱以子恕奉祠而归
张宁（明代）

百年文武自高门，散合无凭世系存。徽国衣冠遗旧范，吴山祠墓见云孙。

星辰拱极元同象，江汉朝宗会有源。咫尺蓬莱人未见，高丘远海漫劳魂。
鹧鸪天 赠珠帘秀
冯子振（元代）

凭倚东风远映楼。流莺窥面燕低头。虾须瘦影纤纤织，龟背香纹细细浮。

红雾敛，彩云收。海霞为带月为钩。夜来卷尽西山雨，不着人间半点愁。
赠星翁郭若水
吴泳（宋代）

月临南斗退之惧，宫直南箕苏子忧。片文只字不经世，赤口白舌空招尤。

我生之初函二气，地则五行天五纬。罗计二宿括半天，太阴一星宅时位。

郭生本是郭璞徒，推步太精言转迂。按图只说万言锦，经野未辨天官书。

大游正照参井乡，蚩尤不敛旗方张。瞥将巧历莫推算，为我占取峨眉太白何时康。
绍兴以后蜡祭四十二首
佚名（隋代）

荡荡鸿明，称秩群祀。
配以昔帝，式重农事。
洁史圭瓉，黄流在中。
灵其监兹，肸乡岂融。
次渠仅老韵四首 其三
周行己（宋代）

鸟暮已归宿，吾今行亦休。百年能几许，万事不胜愁。

贫贱须行乐，功名可枕流。鲈鱼秋兴远，风起白蘋洲。
行香子·与泗守过南山晚归作
苏轼（宋代）

北望平川。野水荒湾。共寻春、飞步孱颜。和风弄袖，香雾萦鬟。正酒酣时，人语笑，白云间。
飞鸿落照，相将归去，淡娟娟、玉宇清闲。何人无事，宴坐空山。望长桥上，灯火乱，使君还。
句 其三
释显万（宋代）

河横星斗三更后，月过梧桐一丈高。
题刁光胤画册
赵慎（宋代）

托根不与鞠为双，历尽霜风未肯降。本自无心那有怨，年年清艳照秋江。
晚题江馆（一作晚秋江馆书事寄姚郎中）
周贺（唐代）

病寄曲江居带城，傍门孤柳一蝉鸣。澄波月上见鱼掷，

晚径叶多闻犬行。越岛夜无侵阁色，寺钟凉有隔原声。

故园尽卖休官去，潮水秋来空自平。
周大祫歌 登歌
庾信（南北朝）

神惟显思。
不言而令。
玉帛之礼。
敢陈庄敬。
奉如弗胜。
荐如受命。
交于神明。
悫于言行。
生查子
岳珂（宋代）

芙蓉清夜游，杨柳黄昏约。小院碧苔深，润透双鸳薄。

暖玉惯春娇，簌簌花钿落。缺月故窥人，影转阑干角。
恭和御制西湖绝句 其一
张若澄（清代）

高低芳草芊眠绿，罨画溪山未放晴。夹岸碧桃浓蘸水，十分春色雨妆成。
戏呈虞君明察院谟
程俱（宋代）

三仕三已心如空，一壑一丘吾固穷。门施雀罗正可乐，车如鸡固良不恶。

胸中九华初欲成，綵衣玉斧双鬟青。世间何乐复过此，不失清都左右卿。
中秋馆宿
刘筠（宋代）

余欢惊社过，独直奈宵长。
月向蓬山满，风来桂殿凉。
睡轻同警鹤，吟苦伴啼螀。
耿耿迷遥思，残星下建章。
夏日瀛台许奏事诸臣网鱼携归
玄烨（清代）

西苑颇幽邃，崇台俯畿甸。鲜云荫修廊，南薰披广殿。

水木既周遭，卉物亦葱茜。岚光翠欲流，林晖清可荐。

于兹涤烦暑，敢曰恣游衍。眺远畅阳和，居高协灵撰。

朝来览封事，洒洒意忘倦。高阁昼漏移，彤墀集群彦。

靖共往汝谐，勤劬答予眷。姑为池籞游，从容任所便。

投纶锦鬣飞，举手纤鳞见。委蛇退食心，庶几娱式燕。
九日与诸年友游栖霞 其三
李孙宸（明代）

为怜山色好，向晚更提壶。选胜还初地，登高属旧都。

秋迟留菊蕊，家远忆茱萸。共借空门宿，藤萝月影孤。
太平观
郭祥正（宋代）

下马携瘦筇，凌晨极幽赏。腾身孤峰半，纵目浮云上。

严严洞天路，霭霭灵气王。古木藏春容，飞流落天幌。

断崖倾郁萝，深宫秘真像。坛心綵虹贯，幡脚仙飙飏。

老鹤时一鸣，众鸟不敢傍。人寰杳何处，仕路险已忘。

高歌乐逍遥，抚掌遗得丧。长生岂无术，静理聊自放。

独醒世不容，苟合情辄枉。咄嗟胡为乎，兹焉卜长往。
韩范用兵
罗大经（宋代）

奋髯要斩高邮守，攘臂甘驱好水军。
到得绕床停辔日，始知心服范希文。
重九日为鲤南死后四十九日赋以志悼四首 其四
曹家达（清代）

荏苒风光换袷衣，野田又是长葑菲。残秋心绪无人识，坐对莓墙冷夕晖。
送译上人出蜀
王灼（宋代）

久雨败沼荷，晓风猎岩桂。
人各动归思，子独谋远逝。
峡门去来动，日显声利计。
扣舷数得失，子独寻师锐。
径山天尺五，披光出蒙翳。
云居接庐阜，荐福踞鄱汭。
维此三大老，从之可卒岁。
玉泉亦清冽，纵饮争挽袂。
南极百十城，一一尽所诣。
宁使茧生足，肯畏雪封砌。
更忆大瞿昙，捐身求半偈。
初春书喜
陆游（宋代）

我生本痴绝，万事不系怀；一朝蜕形去，岂问弃与埋。
游宦三十年，所向无一谐，偶然有天幸，自退非人排。
黄纸如鸦字，君恩赐残骸。
剡溪回雪舫，云门散青鞋。
两犊掀春泥，一钵随午斋。
更当拥布被，高枕听鸣蛙。
车泰使归喜而作
吴与弼（明代）

山暝风高雨打衣，敲门知自玉墀归。椿萱綵服千重庆，台阁云笺万丈辉。
句
黄元道（宋代）

二五相逢路再迷。
次曾守初太守游山庄诗韵
韩宗尧（明代）

乾坤忙里几人闲，荣辱升沉总不关。风日山中草堂静，细听黄鸟转绵蛮。
定海四首
陈造（宋代）

官廨盐烟外，居人杂贾胡。
听言须画字，讨海倚输租。
羽俗何妨陋，鲜肥颇不无。
已甘三载住，畴昔计乘桴。
重访马碧梧
汪元量（宋代）

万里远行役，十年良可哀。
前辈古风在，故人今雨来。
绝口不言事，挽须惟把杯。
种得碧梧树，春风花自开。
进学解
韩愈（唐代）

国子先生晨入太学，招诸生立馆下，诲之曰：“业精于勤，荒于嬉；行成于思，毁于随。方今圣贤相逢，治具毕张。拔去凶邪，登崇畯良。占小善者率以录，名一艺者无不庸。爬罗剔抉，刮垢磨光。盖有幸而获选，孰云多而不扬？诸生业患不能精，无患有司之不明；行患不能成，无患有司之不公。”

言未既，有笑于列者曰：“先生欺余哉！弟子事先生，于兹有年矣。先生口不绝吟于六艺之文，手不停披于百家之编。纪事者必提其要，纂言者必钩其玄。贪多务得，细大不捐。焚膏油以继晷，恒兀兀以穷年。先生之业，可谓勤矣。

觝排异端，攘斥佛老。补苴罅漏，张皇幽眇。寻坠绪之茫茫，独旁搜而远绍。障百川而东之，回狂澜于既倒。先生之于儒，可谓有劳矣。

沉浸醲郁，含英咀华，作为文章，其书满家。上规姚姒，浑浑无涯；周诰、殷《盘》，佶屈聱牙；《春秋》谨严，《左氏》浮夸；《易》奇而法，《诗》正而葩；下逮《庄》、《骚》，太史所录；子云，相如，同工异曲。先生之于文，可谓闳其中而肆其外矣。

少始知学，勇于敢为；长通于方，左右具宜。先生之于为人，可谓成矣。

然而公不见信于人，私不见助于友。跋前踬后，动辄得咎。暂为御史，遂窜南夷。三年博士，冗不见治。命与仇谋，取败几时。冬暖而儿号寒，年丰而妻啼饥。头童齿豁，竟死何裨。不知虑此，而反教人为？”

先生曰：“吁，子来前！夫大木为杗，细木为桷，欂栌、侏儒，椳、闑、扂、楔，各得其宜，施以成室者，匠氏之工也。玉札、丹砂，赤箭、青芝，牛溲、马勃，败鼓之皮，俱收并蓄，待用无遗者，医师之良也。登明选公，杂进巧拙，纡馀为妍，卓荦为杰，校短量长，惟器是适者，宰相之方也。昔者孟轲好辩，孔道以明，辙环天下，卒老于行。荀卿守正，大论是弘，逃谗于楚，废死兰陵。是二儒者，吐辞为经，举足为法，绝类离伦，优入圣域，其遇于世何如也？今先生学虽勤而不繇其统，言虽多而不要其中，文虽奇而不济于用，行虽修而不显于众。犹且月费俸钱，岁靡廪粟；子不知耕，妇不知织；乘马从徒，安坐而食。踵常途之役役，窥陈编以盗窃。然而圣主不加诛，宰臣不见斥，兹非其幸欤？动而得谤，名亦随之。投闲置散，乃分之宜。若夫商财贿之有亡，计班资之崇庳，忘己量之所称，指前人之瑕疵，是所谓诘匠氏之不以杙为楹，而訾医师以昌阳引年，欲进其豨苓也。
和韵王继学题周冰壶四美人图唐宫题叶
雅琥（元代）

彩毫将恨付霜红，恨自绵绵水自东。金屋有关严虎豹，玉书无路托鳞鸿。

秋期暗度惊催织，春信潜通误守宫。莫道银河消息杳，明年锦树又西风。
咏唐史 苏世长
韦骧（宋代）

披香殿上叹隋君，校猎营閒劝十旬。莫谓口忠心则诈，如何胶禄不言人。
送赵君十绝 其五
汪莘（宋代）

风雨黄昏自掩扉，灯前时复一歔欷。儿曹相问缘何事，为道君侯早晚归。
雨后天晴放舟下峡
陈昂（宋代）

雨后虹方挂，晴来雾始收。
风光明翠岫，江色淡新秋。
返照薰残湿，寒潮踏急流。
放舟下三峡，定醉仲宣楼。
寄朱饮冰
仇远（元代）

欲共谭诗一解颐，停云望极思依依。
梅花赋就广平老，杨柳门依靖节归。
驿路数程征马瘦，家书千里过鸿稀。
思君怕倚阑干北，拄笏看山竟落晖。
和陈勉仲大宁院见寄
王之道（宋代）

使驿驰驱赋陟冈，等閒诗戏况逢场。
清和在序芳菲歇，草色连天水满塘。
熏炉铭
李尤（两汉）

上似蓬莱，吐气委蛇。芳烟布绕，遥冲紫微。
句
严陵士人（宋代）

大柄如归手，蚊虻莫浪飞。
咏纸诗
萧察（南北朝）

皎白犹霜雪，方正若布棋。宣情且记事，宁同鱼网时。
官庄
孙德祖（清代）

向晚荒邮酒一尊，菜羹芋臛上盘飧。懒云卷夕山都睡，废垒经秋柳未髡。

马带饥声嘶破驿，鸦翻寒影入遥村。霜浓月黑双螯美，簖火星星梦故园。
题邹元焕荷锄小影 其二
屈大均（明代）

丁丁我亦一山樵，斤斧秋来日在腰。欲作仙人棋弟子，芝房赌取董仁娇。
苦雨五首 其五
范成大（宋代）

已厌衣裳蒸润，仍怜书画斓斑。奁香尚馀几所，尽付熏垆博山。
寿崔帅卿七绝
洪咨夔（宋代）

塞下人家盎盎春，又推余泽及流民。
庆州小范青州富，合作先生社稷身。
雁汊望舒州山
项安世（宋代）

归帆拂掠皖公山，一路青峨立翠鬟。
曾见刘郎射蛟日，插天旌旆照孱颜。
金丹诗四十八首
张继先（宋代）

忍辱多多日苦辛，闭门又被鬼偷精。
不知牢锁丹田固，争奈魂狂紫府倾。
阳气旋衰难保寿，阴邪浸长易消兵。
劝君火急寻师去，莫为冤魔破道情。
旅怀
释斯植（宋代）

十年不倚谢公楼，满眼凄凉上客舟。
往事尽随流水去，青山长忆故人游。
海门风起天将暮，渡口云生树欲秋。
络纬自啼花自落，更堪回首是他州。
红桥篇
高士奇（清代）

红桥女儿颜如玉，雾鬓云鬟好妆束。十五盈盈竟体兰，双蛾浅画宫螺绿。

初学秦筝谱凤皇，乍拈斑管写鸳鸯。矫痴不解相思字，妩弱偏过姊妹行。

绮窗绣户春风里，时人休比常桃李。未肯轻随柳絮飞，等闲不逐游丝起。

三月三日天气和，相邀女伴蹋青歌。归来瞥被王孙见，住幰停鞭情较多。

王孙结客崇意气，殷勤不惜千金质。凤尾文绫剪作裳，鹄头火锦裁成被。

油碧迎来夹道看，罽轮十队送长安。香含豆蔻春犹浅，露浥芙蓉晓正漙。

交龙小袖轻衫窄，昨夜蜂黄新退额。斗帐流苏百宝装，云屏珊枕熊须席。

绿幕红镫宴正频，当关客不报平津。蜂尝野蜜花房暖，莺啄含桃露颗匀。

江头绣翼欣初比，谁道恩情判沟水。可怜园茧但成丝，岂有安榴能结子。

长眉拂拭镜鸾羞，白露无情团扇秋。惟余玉箸千行泪，日向红桥桥下流。
满江红 孟州长冯巨川诞日
李俊民（金朝）

解愠风来，天气爽、绿阴庭院。多少话、暂都分付，画梁双燕。

明月欲随人意满，十分未惬姮娥愿。但一年、一度寿觞时，身长健。

玲珑曲，低低按。玻璃盏，深深劝。任春红，吹上桃花人面。

簪履尽居弹铗下，烟岚休恨平嵩远。待试看、南极老人星，今朝见。
杜侍御送贡物戏赠
张谓（唐代）

铜柱朱崖道路难，伏波横海旧登坛。
越人自贡珊瑚树，汉使何劳獬豸冠。
疲马山中愁日晚，孤舟江上畏春寒。
由来此货称难得，多恐君王不忍看。
乙卯端午十绝
刘克庄（宋代）

餐菊饮朝露，平生不歠醨。
与龙争角黍，无乃谤湘累。
柳梢青 秋晓
归真道人（清代）

残梦初回，晓钟未断，斜月犹明。短砌蛩吟，遐天雁唳，做尽秋声。

半生身世堪惊。都付与、残阳晓星。月不常圆，花难久驻，今古同情。
竹坡丘知府哭子以偈寄之
释居简（宋代）

绝杨合为扬雄叹，无子当于伯道哀。尚有曾元养曾子，少宽夫子哭颜回。
平原郡王南园诗二十一首·许閒
姜特立（宋代）

裴相功成归绿野，谢公人望起东山。
巨川欲济须舟楫，只恐求閒未许閒。
故宣徽惠穆吕公挽词
文彦博（宋代）

奕世韦平族，经时管葛才。苍生方仰望，大厦忽倾颓。

不慭皇情悼，如仁士论哀。刑山赴真宅，应见国侨来。
立夏后大热偶书
白子仪（宋代）

朱辂初闻建赤旗，绿杨犹啭旧黄鹂。和风骀荡无三月，炎气凭陵又一时。

飘去馀香花衬屐，覆来浓荫叶成帷。秋光只在前山里，不日凉襟却共披。
欹湖
王维（唐代）

吹箫凌极浦，日暮送夫君。
湖上一回首，山青卷白云。
句
章澥（宋代）

度险聊凭九节杖，凌虚来谒三花岩。
和宫怨
胡仲弓（宋代）

斜日倒穿龙尾道，杨柳半枯秋色老。
翠华西幸华清宫，长门落叶无人扫。
晓发毕阳至新屯
国梁（清代）

鼍洞猿窝别未遑，寻云西去独回翔。羁禽飞尽岩花静，野鹿衔余涧草香。

十日人偏三度过，千峰雨促一舆忙。居民错认归来客，争道天中好泛觞。
十一月二十二日朝辞
李复（宋代）

朝辞承明殿，暮下金马门。
伏读明诏意，仰思圣主恩。
蠢彼獯鬻氏，礼数乃弟昆。
帝初为息民，缯帛代更屯。
嗣皇谨遵业，使传交塞垣。
下臣非知古，有舌讵得论。
恭承丁宁命，敢不夙夜奔。
某伏蒙丈人佥判出示尝与侍郎郑公浅沙泉唱酬
李吕（宋代）

在昔绍圣初，郡英萃朝绅。
道乡鼓谏舌，劲气排天阍。
雷霆固难犯，鵷鹭皆丧神。
独一黄右辖，从容为奏陈。
主圣臣则直，攀槛古所闻。
龙颜为稍霁，投荒贷斧斤。
公亦坐此去，剖符漫朱轮。
斯人下世久，蔼然播清芬。
袁盎当汉代，引却慎夫人。
用舍虽异致，万世嫡庶分。
向使李勣辈，将顺恨无门。
但谓此家事，一言陷其君。
陆贽得罪唐，不测几陨身。
阳需以死争，久之理颇伸。
不如汉汲黯，同朝有公孙。
约议寻即背，巧辞间其臣。
於惟我圣宋，涵养士气振。
世代有忠鲠，汉唐何足云。
且如唐子方，指摘椒房亲。
继论灯笼锦，将贬岭外春。
君谟立殿坳，开救蒙宽恩。
宛陵风雅手，长编纪咏存。
嗟嗟此邹黄，袁阳略同群。
近则唐与蔡，辈出有弟昆。
赤心要无负，肯爱富贵吞。
鄙哉贱丈夫，肉食苟朝昏。
倾危不遑恤，是非谁与论。
前史岂不载，开卷徒沾巾。
伏读珠玉书，飘飘若凌云。
遐追古作者，宁让圣俞文。
顾我亦何人，濡毫来效颦。
二贤迹益显，余波激后尘。
工部弟哀诗二首
刘克庄（宋代）

去岁书来欲解麾，数行遗墨半倾欹。
斑衣不遂娱亲志，白发因吟哭子诗。
让枣犹如前日事，摘瓜空抱暮年悲。
情知衰泪无堪滴，原上寒笳苦死吹。
平陵公子歌
方贞观（清代）

家世平陵东曲住，生长轻肥耻纨裤。夷门曾访鼓刀人，赵州一纨平原墓。

杀身不惜为知己，乡闾但道酒人耳。北上边城望大荒，南寻禹穴西衡湘。

万里阴相天下士，眼中彼彼止如是。一笑归来更读书，十年折节为名儒。

当时心慕要离勇，今笑荆轲徒匹夫。
大安人至
李公明（宋代）

冻雨杂零雪，柴门不敢开。
持来一片纸，谁自大安来。
元帅方归沔，边书又报阶。
忍寒再三问，老弟几时回。
过泰和宫
刘过（宋代）

林塘漠漠乱花飞，门掩苍苔过客稀。
蝴蝶与身俱是梦，杜鹃怜我几时归。
徐行便当篮舆称，清话何妨羽扇挥。
四十九年蘧伯玉，此生毕竟是邪非。
句 其一
张祁（宋代）

伟哉张与乔，忠烈激偏裨。
春日杂兴
方岳（宋代）

吾生身世信天缘，一死何须较后先。
未怕时逢真太岁，或言寿过古稀年。
穷余禄料虀百瓮，醉负生涯囊一钱。
又见山林春意思，办随芳草落花眠。
数日春物甚丽坐阅岁华偶成古句
程俱（宋代）

东皇驾苍龙，超忽了八区。清明风从冰轮际，转入厚地潜嘘嚅。

风行无间寂无迹，但见动植咸照苏。赩如醇醪入花骨，冻块一一成丰腴。

花光照空日色醉，天宇荡滉青莲敷。烂霞涨渌万堆雪，剪刻不用施铅朱。

铜丸昼漏五十刻，衔烛缓辔经天衢。游人正与春物竞，汲汲磨蚁同驰驱。

固知一气共舒惨，机关默动非人须。孰居无事主张是，绣黼万象归无馀。

青黄赤白岂有意，应见略似摩尼珠。区中代谢未有极，故自有物无荣枯。
京江晚泊
史济庄（清代）

舟系垂杨岸，金焦正夕阳。客心秋水远，村树暮烟苍。

山带鱼龙气，江涵日月光。吴歈犹在耳，明日更殊方。
半夜
韩偓（唐代）

板閤数尊后，至今犹酒悲。一宵相见事，半夜独眠时。

明朝窗下照，应有鬓如丝。
玉烛新 和方时父，并怀孙季蕃
赵以夫（宋代）

寒宽一雁落。正万里相思，被渠惊觉。春风字字吹香雪，唤起西湖盟约。

当时醉处，仿佛记、青楼珠箔。又不是，南国花迟，徘徊酒边慵酌。

家山月色依然，想竹外横枝，玉明冰薄。而今话昨。

空对景、怅望美人天角。清尊淡薄。便翠羽、殷勤难托。

休品入、三叠琴心，教人瘦却。
题李少保家传
杜耒（宋代）

将军忠愤世无双，忍见狂童作假王。
全蜀不移唐日月，四州重著汉衣裳。
节旄凛凛风霜在，兄弟班班史传香。
若使中营星未殒，生擒颉利到龙荒。
宿梁安峡梦故室有感时还盱江
揭傒斯（元代）

梁安峡里杜鹃啼，绝壁苍苍北斗低。云气倒连山影合，石棱斜斗浪声齐。

南风尽日迎归客，落月空江梦故妻。一室十人分数郡，百年几处候晨鸡。
赵清献勤洁帖赞
岳珂（宋代）

为御史而称其铁面，宜笔力之健。
尹成都而琴鹤以行，宜字体之清。
书法何出，心即其物，可以比魏公之笏。
杭州燕思阁分题四首 其三 五言得归字
沈遘（宋代）

相识已恨晚，相从每嫌稀。如何复相失，顿与中怀违。

淮江风波接，来云远我圻。一朝晤语隔，讵能忘叹欷。

置酒众宾赋，觞笔交横飞。高亭山气佳，落日暑力微。

金池莫辞满，后会岂易希。病夫意不浅，亦且倒载归。
塞上吟
庞垲（清代）

十石角弓铁两裆，边烽未靖守河湟。男儿须向沙场死，不上山头望故乡。
赠张将军（一作开府）
耿湋（唐代）

寥落军城暮，重门返照间。鼓鼙经雨暗，士马过秋闲。

惯守临边郡，曾营近海山。关西旧业在，夜夜梦中还。
南柯子十三首 其九
王时翔（清代）

东汉开禅教，西方购梵书。神驹贝叶现明珠。照遍千江祗是、一丸孤。

法字传来久，尘心到此无。清凉台上景萧疏。半世烧沙才得、饱香厨。
西台诗二十四韵
司马光（宋代）

翰苑昔陪侍，天光辱顾瞻。
宠虽承涣汗，功不立毫织。
山鹿缨频顿，铅刀砺不铦。
拭花眸子缺，撚雪颔髭添。
跼影惭尸素，胡颜处禁严。
辞盈虽免戾，取少讵因廉。
定鼎分都异，张官执法兼。
剡章愚垦尽，出綍茂恩沾。
原宪非无粟，胡威尚有缣。
求田近瀍洛，买宅混闾阎。
地僻宜花卉，儿勤付米监。
倦游良足悔，居吉不烦占。
裘葛肤无见，囷仓饮属餍。
僧居间可借，野步静无嫌。
行乐筇枝瘦，延宾稻醴甜。
麦田泥试屐，桑荫帽低檐。
爱竹忙犹种，贪书老未厌。
松烟溪石润，檀烬圾山尖。
笺启来慵拆，衣冠脱怕拈。
紫毫斜倚架，黄卷密垂签。
涸辙犹蒙润，寒灰免附炎。
所忧资秩满，但愿岁时淹。
自是散无用，非为智养恬。
圣朝英颜富，兴许一夫潜。
记小圃花果二十首
刘克庄（宋代）

陶子沉酣汝，刘郎佩服之。
元来天地内，乃有两东篱。
杂兴（三首）
周鼎（明代）

大字书便老眼，小弦声恼闲情。
养得人来疏懒，枉教天与聪明。
览镜有白发 其二
虞俦（宋代）

割鸡何惜用牛刀，老大无心赋畔牢。多少少年腾上速，几人曾得见霜毛。
颂古三十八首 其三
释从瑾（宋代）

隔墙见角便骑牛，骑入红尘闹市游。游遍归来栏里卧，三更半夜失踪由。
星垂平野阔
林希逸（宋代）

良夜空如洗，凭栏一望平。星垂因野阔，野净见星明。

点点光疑坠，荧荧势半倾。天低连岸远，地尽看参横。

水迥过时白，云收撤夜清。银河今咫尺，我欲泛槎行。
请藏嘉禾舟中即事
邝日晋（明代）

孤舟容膝自能安，咒合滩声十八盘。江树迎人如旧识，青山过眼倩谁看。

烟横吴岫知春早，暖入平湖见雪残。载得一乘归静社，手翻千卷解空观。
题叶熙时草树轩
智舷（明代）

尝闻松化石，未闻树化竹。君家草堂树，何乃虚其腹。

怀抱日益草，枝叶不放绿。其中有容焉，外润若不足。

僧还可入定，旅寓何必屋。居士草诸有，不独此老木。
题梦龄五桂堂
王十朋（宋代）

我昔曾栽会趣堂，子今封植更芬芳。胜它福峙三珠树，赛却东嘉五马坊。

靖节柳青宁耐久，大夫松老恨无香。何如移得蟾宫种，不愧灵椿窦十郎。
寄许浑秀才
殷尧藩（唐代）

文字饥难煮，为农策最良。兴来鉏晓月，倦后卧斜阳。

秋稼连千顷，春花醉几场。任他名利客，车马闹康庄。
雪后再至菊坡
周紫芝（宋代）

长安二月春风里，马似游龙车似水。青鞋久惯踏江沙，黄帽岂似随马尾。

梁王旧筑黄金台，台荒草满谁复来。云中羽盖去不反，坡底菊苗寒欲开。

老僧相对话乡井，童子瀹苗分乳杯。为言诸老有遗迹，细寻石刻摩苍苔。

春风无情固相似，倦客逢春还少味。篱边踏雪忆故年，渡口呼船梦千里。

人生万事要随缘，到处一身俱偶然。林间春动有佳兴，更携官焙来同煎。
愁阑
晁说之（宋代）

淮南初客初尝起，久客淮南愁亦阑。
秋夜无闻喜风雨，柴门自掩醉江山。
诗书不读谈常到，香火如劳意更闲。
北望归期殊未可，却思南渡沧浪间。
咏史上·中山靖王胜
陈普（宋代）

樛木螽斯耳未闻，中山无屋贮儿孙。
临分自洒黄泉泪，不在区区骨肉恩。
登支硎山楼迟游侣
徐祯卿（明代）

谷寺怜幽密，兹楼表丽观。
烟云连壑动，竹树入门寒。
独往迷前径，凭高迟所欢。
时闻有清磬，遥出暮林端。
上京次王继学韵
曹元用（元代）

观光千里外，载笔五云边。计拙如工部，文雄愧谪仙。

枕流思洗耳，怀禄敢垂涎。疾目昏如雾，衰髯白胜绵。

当辞天禄阁，归种汶阳田。晓日登山屐，秋风下濑船。

芝香云满地，龟鹤不知年。
次韵舒伯源雪晴偶书四首
李若水（宋代）

雪意融融旋作泥，故山应是费攀跻。
而今把笏谢樵子，马踏御街闻晓鸡。
怀新亭四首
张嵲（宋代）

晚秧纷已及，中田日往还。
适与好风会，植杖观前山。
偈颂一百二十三首
释祖钦（宋代）

春雨溟蒙，春云叆叇。
忽然杲日当空，天不能遮，
地不能载。
酬刘子岩同年瑛
黄遵宪（清代）

铁汉楼高天四垂，岭云愁护党人碑。看花每溅啼鹃泪，绕树难人飞鸟枝。

何地可名清净土？思君忽到太平时。一家乐寿兼文福，呼聿吟书买写诗。
王安之同赴王宣徽洛社秋会
吕公著（宋代）

后房深出会亲宾，乐按新声妙入神。
红烛盛时翻翠袖，画桡停处占青苹。
早年金殿旧游客，此日凤池将去人。
宅冠名都号蜗隐，邵尧夫敢作西邻。
彦国过小祗园有作奉和一首
王世贞（明代）

祗园当暑度秋风，一榻初怜驷马同。授简汝真为上客，移山吾马爱愚公。

花间暝色论诗后，松顶泉声瀹茗中。与说世人应解妒，老专丘壑大江东。
江神子
郭仲宣（宋代）

腊寒犹重见年芳。为花忙。倚粹编卷七改雕墙。准拟巡檐，一笑但清狂。冷蕊疏枝浑不奈，凭折取，泛清觞。

扬州春梦两微茫。记娥妆。耿冰肠。春信全通，何用玉奁香。谁见月斜人去后，疏影乱，蘸寒塘。
用郑梅园官军平寇韵
黎伯元（元代）

骢马挥戈见亦稀，军门饮士斗为卮。爬疏蜂蚁师行日，整顿乾为否极时。

世事百年棋局换，兵机千变阵图奇。岛夷不似平淮蔡，血涴髑髅谁手提。
次韵酬楚兴三颂 其三 答见赠
沈辽（宋代）

已住世间如影响，不牵法相论偏圆。山边茆屋随缘业，不是当时忍辱仙。
过太原旧城
韩琦（宋代）

车书从此九区同，雉堞隳云百载空。欲把金汤角天命，却惊禾黍满秋风。

虽馀墟落人烟悄，不改山河气象雄。何必坏城心可坏，祖宗恩德浸无穷。
太平时七首 其五 钓船归
贺铸（宋代）

绿净春深好染衣。际柴扉。溶溶漾漾白鸥飞。两忘机。

南去北来徒自老，故人稀。夕阳长送钓船归。鳜鱼肥。
题瓶社诗录后 其三
张元默（清代）

襟袖西山爽气佳，江亭荐芷绝尘埃。瓶庐衣钵传无限，几辈伤心似郑斋。
牛山眠月栗里八景之一为王懋元题
谢复（明代）

伊谁破混沌，盘根㨿坤舆。崭然露头角，肖像躬犁锄。

落日下空露，藉草明月孤。山风起林末，过者闻鼾呼。

居人事耕稼，对此空踌躇。
腊八日书斋早起南邻方智善送粥方雪寒欣然尽
王洋（宋代）

腊月八日梁宋俗，家家相传侑僧粥。
栗桃枣柿杂甘香，菱椇芝栭俱不录。
金仟吒言成道时，不认饕馋借称目。
谁谓毗耶清净身，何有尘埃更须浴。
今晨雪屋梳白头，南邻与馈如素求。
未须怊怅思往昔，坐变劲峭同春柔。
铺排短韵一作戏，为君姑续岁时记。
西征回途中二绝
张舜民（宋代）

灵州城下千株柳，总被官军斫作薪。
他日玉关归去路，将何攀折赠行人。
礼殿
李石（宋代）

雨老苔荒墨色昏，汉人两序姓名存。
六经丝竹升堂后，千古衣冠此地尊。
但使高文无废祀，只今扬马未招魂。
寥寥蜀学谁为倡，东去江流注海门。
海棠盛开与稚辛似斋二弟同赋四首 其三
郑孝胥（清代）

燕郊东出记寻芳，流水游龙赴道场。沈醉春风围日气，断红人面拥花光。

髫年尘梦频弹指，宦况江城独绕廊。几树如云俄似雪，暗中谁信送堂堂。
赠戴嗣良歌时罢洪府监兵过广陵为东坡公出所
晁补之（宋代）

三郎少日如乳虎，代父搏贼惊山东。
硬弓长箭取官职，自说九战皆先锋。
将军拳勇馈不继，痛惜灵武奇谋空。
城头揶揄下俛走，壮士志屈羞填胸。
平生山西踏霜雪，洪府下湿号儿童。
闻名未识二十载，初见长揖东坡公。
锐头短后凛八尺，气似饮井垂檐虹。
只令不语当阵立，望见已是千夫雄。
往年身夺五刀剑，名玉所擐犀札同。
晨朝携来一府看，窃指私语惊庭中。
红妆拥坐花照酒，青萍拔鞘堂生风。
螺旋铓锷波起脊，白蛟双挟三苍龙。
试人一缕立褫魄，戏客三招森动容。
东坡喜为出好砺，洮鸭绿石如坚铜。
收藏入匣人意定，蛾眉稍进琉璃锺。
太平君子尚小毖，戒惧邾小毋荓蜂。
舞干两阶庶可睹，跳空七剑今何庸。
我为苏公起扬觯，雅歌缓带聊堪同。
从公请砺归作砚，闻公尝谏求边功。
平山堂
蔡戡（宋代）

平山堂上略从容，笑拍栏干万事空。
因念醉翁行乐地，不知还又几春风。
雨中花 改冯相三愿词
南宋无名（宋代）

我有五重深深愿：第一愿、且图久远。二愿恰如雕梁双燕。

岁岁后、长相见。三愿薄情相顾恋。第四愿、永不分散。

五愿奴哥收因结果，做个大宅院。
食杨梅
陶弼（宋代）

岭北土寒无荔子，人言形味似杨梅。
翠条丹实休相学，不愿红尘一骑来。
挽方粹岩仲二首
刘克庄（宋代）

身后青名在，辛勤卜此阡。
书丹翰林笔，埋玉息庵钱。
葛帔孤谁托，蒿簪妇亦贤。
许丞无事业，千古以廉传。
隐潭
楼钥（宋代）

灵潭深入白云堆，带雨春云为我开。
乳石半空浑欲堕，瀑泉千我正中来。
两军酣战鼓鼙急，一雨生寒霹雳催。
中有卧龙君勿狎，有时平地起风雷。
晓发铜城驿至东阿道中杂诗五章 其一
姚燮（清代）

策马辞铜城，晓气暄且凉。初旭尚含雾，已见西壁黄。

危道覆丛尚，一去百里苍。高桐矗天𠏉，下棘围如墙。

幽郁错柽柳，条枝皆远扬。雀声夺蜩语，风影碎露光。

蛇行入其腹，肌发澄古香。娱目出望外，悦心乃倍常。

疑游武夷曲，得毋天台梁？
太上皇后挽诗
王炎（宋代）

紫殿尊严地，黄图揖逊辰。
一言裨大策，万物赖深仁。
配极乾坤大，重轮日月新。
遽违天下养，氛祲掩钩陈。
春日书怀
潘大临（宋代）

舟楫凌漳水，风涛接蠡湖。
龙媒成跬步，骊颔脱微躯。
乐土供游戏，深文苦絷拘。
胸中虽磈磊，墙外或歌呼。
老去嵇刃懒，归来甯子愚。
千钟真臭腐，十畮借膏腴。
春雨何曾密，园花竟自都。
小桥藏细柳，方沼出新蒲。
酒熟拈巾漉，经传带雨锄。
行盘随所有，坐客几时无。
日转淮阴暮，门通鸟迳迂。
仰头看哺鷇，引手亦将雏。
抚事盆缫茧，劳生户转枢。
形骸浮大块，毛发燎红炉。
借问青宫犊，何如浊水凫。
士衡甘食酷，张翰合思鲈。
世论几胶柱，人心尽好竽。
屠龙非至计，射雉屈良图。
借箸方隆汉，推枰已灭吴。
从渠画麟阁，吾自著潜夫。
孤雁儿（有尼从人而复出者，戏用张子野事赋此）
程垓（宋代）

双鬓乍绾横波溜。记当日、香心透。谁教容易逐鸡飞，输却春风透手。天公元也，管人憔悴，放出花枝瘦。

几宵和月来相就。问何事、春山斗。只应深院锁婵娟，枉却娇花时候。何时为我，小梯横阁，试约黄昏后。
和陶答庞参军六首
苏轼（宋代）

击鼓其镗，船开橹鸣。
顾我而言，雨泣载零。
子卿白首，当还西京。
辽东万里，亦归管宁。
庐陵乐府十首 其七
郭祥正（宋代）

英英玉山禾，乃是凤凰食。凤凰殊未来，禾生亦何益。

幽香眷春尽，孤根含露寂。委弃同蒿莱，咄嗟人莫识。
句
刘接（宋代）

水来五渡若铺练，山对九疑如画图。
梅花喜神谱·小蕊一十六枝
宋伯仁（宋代）

阿堵本何物，贯朽殊堪羞。
空囊留得一，千古钦清流。
满庭芳
王以宁（宋代）

山耸方壶，潮通碧海，江东自昔名家。玉真仙子，珰佩粲朝霞。一种天香胜味，笑杨梅、不数枇杷。难模写，牟尼妙质，光透紫丹砂。

咨嗟。如此辈，不知何为，留滞天涯。料甘心远引，无意纷华。一任姚黄魏紫，供吟赏、银烛笼纱。南游士，日餐千颗，不愿九霞车。
官满寓济川馆得叶嘉仲和朱宰梅花诗次韵云作
戴栩（宋代）

一径过寒竹，所知三两僧。
自怜入山浅，孤立本无朋。
寄题吴兴任孟晖溪山春晓画壁
袁华（明代）

我家苕溪山水窟，流寓娄东归未得。前年避地到乡闾，亲戚欢未慰岑寂。

长桥崒峍势如龙，下饮大溪垂渴虹。先人旧业桑梓在，石田数亩松亭东。

南望群峰奔万马，淼淼鸥波连若下。桃花夹岸放渔舟，疑是仙源问津者。

谢家客儿有发僧，俊爽捷若秋空鹰。有时清唱醉花月，有时趺坐谈三乘。

结楼高倚云松杪，门对溪山春日晓。谁人粉壁写成图，索我题诗故相恼。

谩歌溪山春晓歌，安得杖屦同婆娑。为询旧业在溪浒，稚松丛桂今如何。
冬日宴
骆宾王（唐代）

二三物外友，一百杖头钱。赏洽袁公地，情披乐令天。

促席鸾觞满，当炉兽炭然。何须攀桂树，逢此自留连。
白铜鞮
徐凝（唐代）

騕褭锦障泥，楼头日又西。留欢住不住，素齿白铜鞮.
忆乡歌四首
冯梦得（宋代）

炎夏天颇热，侬门对溪住。
摇荡采莲舟，深处疑风露。
春贴子词 皇后阁五首 其一
司马光（宋代）

穜稑献新种，祎褕浣旧衣。玉钩随步辇，行看采桑归。
立秋日曲江忆元九
白居易（唐代）

下马柳阴下，独上堤上行。故人千万里，新蝉三两声。

城中曲江水，江上江陵城。两地新秋思，应同此日情。
昔在成都正月七日圣寿寺麻子市初春行乐处也
陆游（宋代）

乐事新年忆锦城，城南麻市试春行。
如今老病茅檐底，卧听儿童吓雀声。
别山诗
皎然（唐代）

山翁亦好禅，借我风溪树。采药多近峰，汲泉有春渡。

幽僧时相偶，仙子或与晤。自许战胜心，弥高独游步。

如何区中事，夺我林栖趣。辞山下复上，恋石行仍顾。

宿昔情或乖，庶几迹无误。松声莫相诮，此心冥去住。
高宗皇帝舞剑赋御书赞
岳珂（宋代）

维中兴，焯人文。
燀皇灵，即清燕。
垂翰墨，光日星。
揖怒蛙，市骏骨。
期混并，写古作。
示作宠，作豪英。
臣有剑，淬三河。
包两京，舞绝世。
抉浮云，开太清。
帝有训，誓臣节。
式钦承，谁制肘。
起奋袖，愤裂缨。
郁干将，在宝匣，
长悲鸣。后百年，
血郅支，锷尚腥。
刻斯赞，表帝心，
传龙庭。
偈颂一百一十七首
释绍昙（宋代）

厮扑场中作断交，拳来趯去不相饶。
谁知用尽平生力，却傍被人夺锦标。
满庭芳 季弟孝积生辰宴集
龚鼎孳（清代）

明月故乡，白头兄弟，欢场又是离筵。黄花紫蟹，风物自年年。

四壁图书潇洒，那更说。问舍求田。坐中客，连车结驷，千里诵豪贤。

吾衰今已甚，芳樽翠袖，牵率周旋。算侯封相印，不换诗篇。

让汝青云事业，乌衣巷，簪笏盈前。还相约，五湖烟水，妻子鹿门仙。
寄题元长老林亭
李含章（宋代）

闻说幽亭气象宽，何须基构入云端。
平瞻一郡连山翠，远瞩千门枕水寒。
风拂石床松子坠，雨笼莎径栗花乾。
遥知出定牵吟夜，只欠清猿啸碧湍。
癸卯春莫经驻跸院废殿
耶律铸（宋代）

野粉不留天日表，梦回龙去鼎湖空。东君若是繁华主，满院落英何处风。
祭祖乐章三首 其二 亚献
王樵（明代）

兴衰之效，于古有徵。恒由浑厚，以开文明。文明既开，浑厚渐失。

谓偶可常，至于骄佚。溯流知源，先祖是思。凡我后人，敬而听之。
瑞鹤仙 离筵代意
洪瑹（宋代）

听梅花吹动，凉夜何其，明星有烂。相看泪如霰。问而今去也，何时会面。

匆匆聚散。恐便作、秋鸿社燕。最伤情、夜来枕上，断云零雨何限。

因念。人生万事，回首悲凉，都成梦幻。芳心缱绻。空惆怅，巫阳馆。

况船头一转，三千馀里，隐隐高城不见。恨无情、春水连天，片帆似箭。
自题画诗 其五
戴本孝（清代）

坐爱柴扉外，林阴满钓竿。葭昏烟棹湿，溪落水舂残。

不是沧波客，前津问好难。
赋匡庐叠翠送德辉游武昌
徐庸（明代）

大江西来三百里，匡庐山高世无比。香炉紫盖拥后先，一一灵无矗天起。

衒奇献异无不妍，积翠万叠痕相连。金屏妆点展图画，玉宇皎洁消云烟。

浓淡光铺九秋净，古今种秀洿形胜。彭蠡涵虚不动澜，影浸芙蓉入青镜。

吾宗徐君以马迁，江湖游览人称贤。饯行赋诗效先招，欧公有赠刘同年。

兹行逸兴更不浅，玩景好为停楼船。
梅花树下寄李襄国显国
伍瑞隆（明代）

朝来梅树下，花落几枝新。不见南来使，空怀梦里人。

同心双白璧，和曲并阳春。陇畔经年别，何时展旧亲。
槎海篇
徐渭（明代）

当时有男子，乘刳海上秋。舟辞篙者楫，水非人间流。

一瞬陟九万，顾见耕者牛。彼美机上妇，步梁乃其逑。

不量何者缘，乃为天上游。只今千世下，一男子其俦。

断槎以刳剡，一壸千金收。海路俨犹昨，高苍垂玄沟。

但恐子不往，一往到上头。
净众院尝荔支
蔡襄（宋代）

霞树珠林暑后新，直疑天意别留春。
京华百世争鲜贵，自是芳根着海滨。
冬夜读史有感
陆游（宋代）

短檠膏涸夜将残，感事怀人兴未阑。
酌酒浅深须自度，围棋成未有傍观。
断粞作饭终年饱，大布裁袍称意宽。
世上闲愁千万斛，不教一点上眉端。
次韵张着作文潜饮王舍人才元家时坐客户部李
晁补之（宋代）

霜雪埋百花，及时斗春阳。
城南有高士，买屋入花藏。
经时不出门，为花日日忙。
我居在何许，近止东数坊。
亦有佳公子，连车换帷裳。
隔墙蜂蝶諠，开户草木香。
仙人朱桃椎，发绿童脸芳。
此公不可见，此画来远方。
竹欹屠苏坞，柳拂辘轳床。
素儿虽小小，亦足侑客觞。
尚书廊庙具，气若冰壶凉。
忘年此宾主，吾党有辉光。
人生走尘土，岁月颜鬓苍。
曷不休沐暇，过此熏修房。
宴坐二十年，非痴实难量。
张侯不出家，在家说缘忘。
尚拟问两卿，携肴借红妆。
妍歌听黄子，不饮亦清狂。
得东山居主人恋家不出因借戴希周渔乡居赋杂兴六首 其三
许及之（宋代）

借得渔乡住，心安即是家。客来时举酒，饭后定分茶。

野老从争席，山童解献花。扁舟随意坐，不羡斗边槎。
章判官诜赴吴兴幕
宋祁（宋代）

素领潘郎滞进阶，东南沿牒得卿材。
隋河鼓柜波成箭，越驿蒸衣雨是梅。
客咏南风蒱齿胜，食无寒具画厨开。
政馀底处邀真赏，洲上风蘋若下醅。
登乌江宝泉寺南山望金陵作
贺铸（宋代）

我爱金陵望不厌，独寻微迳蹑晴岚。
柔桑浅草三月尾，踊塔飞晴一水南。
苒苒流云牵仿像，迟迟艳日助醺酣。
何须拊手歌桃叶，已觉王郎思不堪。
送王长文赴上庠
杨万里（宋代）

吾乡前辈王南宾，读书万卷笔有神。
娄登天府献和璞，玉工过眼珉夺真。
秪今有孙又奇绝，蹈雪携书诣金阙。
玉皇书院璧水中，肠子半窗桃玉虫。
端能健笔追乃祖，斗薮寸心写千古。
广寒掇取第一枝，早为双亲开两眉。
同左通老用陶潜还旧居韵
陈与义（宋代）

故园非无路，今已不念归。
秋入汉水白，叶脱行人悲。
东西与南汉，欲往还觉非。
勿云去年事，兵火偶脱遗。
可怜竛竮影，残岁聊相依。
天涯一尊酒，细酌君勿催。
持觞望江山，路永悲身衰。
百感醉中起，清泪对君挥。
焦山
戴复古（宋代）

江接海冥冥，山连岛树青。
似非人境界，宜有佛宫庭。
藏压蟠龙宅，潮渰瘗鹤铭。
西岩更清绝，心与酒俱醒。
岁暮书怀次宝意舅氏韵 其一
吴璜（清代）

随风衮衮软尘埋，懒上摩肩十二街。故里何堪长作别，残年且住亦为佳。

寻巢那省禽思越，失性真同橘渡淮。惟有东皇如旧识，探春先制两芒鞋。
司徒林忠宣公赞
郭之奇（明代）

五岭之南，百粤之东。卓生伟人，林左司农。谦卑以牧，允出自中。

直大而方，即赋乃躬。脩髯广额，曰貌有颙。我闻在昔，温厉安恭。

求诸今日，庶乎见公。揆兹素履，表厥遗丰。两仕为令，乐只何融。

四垣既历，正色何恭。廿载家食，敦睦何雍。形虽三变，道本无穷。

潜见飞跃，公其犹龙。六卿晚陟，寅协载同。帝嘉乃德，老成直忠。

归真反朴，急流维风。云胡能此，至至终终。呜乎太山云出，天下雨濛。

朝既嘉赖，乡复被蒙。休休仪表，烱烱德容。仪写人目，德留人衷。

衣裳我觏，佩玉其瑢。赞以赞德，匪像是供。兴歌赤舄，徒仰乌弓。

永言法则，世也其宗。
夜调琴忆崔少卿
白居易（唐代）

今夜调琴忽有情，欲弹惆怅忆崔卿。

何人解爱中徽上，秋思头边八九声。
秋怀三十六首
邵雍（宋代）

草绿露沾衣，草衰风切肌。
物情非作异，人意强生疑。
岐动杨朱泣，丝添墨子悲。
知之何太晚，徒自泪淋漓。
夜发三泉即事
苏颋（唐代）

暗发三泉山，穷秋听骚屑。北林夜鸣雨，南望晓成雪。

只咏北风凉，讵知南土热。沙溪忽沸渭，石道乍明灭。

宛若银碛横，复如瑶台结。指程赋所恋，遇虞不遑歇。

重纩濡莫解，悬旌冻犹揭。下奔泥栈榰，上觏云梯设。

搏颊羸马顿，回眸惴人跌。憧憧往复还，心注思逾切。

冉冉年将病，力困衰怠竭。天彭信方隅，地势诚斗绝。

忝曳尚书履，叨兼使臣节。京坻有岁饶，亭障无边孽。

归奏丹墀左，骞能俟来哲。
清平乐
程武（宋代）

曳云摇玉。裙蹙秋绡幅。学得琵琶依约熟。贪按雁沙新曲。

曲终满院春闲。清颦移上眉山。心事怕人猜破，折花背插云鬟。
恭和御制永定河元韵
鄂尔泰（清代）

无定河名古，南流自北京。恍疑天上落，不肯地中行。

无事智方大，穷源季可并。禹谟原可继，永永庆功成。
大雨后湖上有感
吴芾（宋代）

拟为红蕖棹绿波，那知一夜作霶。
风狂俄失云中树，雨涨全无水面荷。
寻壑胜游先自减，泛湖乐事又多磨。
老怀自度无閒处，且向尊前强笑歌。
夏日城中作二首
齐己（唐代）

三面僧邻一面墙，更无风路可吹凉。

他年舍此归何处，青壁红霞裹石房。

竹低莎浅雨濛濛，水槛幽窗暑月中。

有境牵怀人不会，东林门外翠横空。
烽火
刘敞（宋代）

齐秦谁谓远，烽火自相通。消息雌雄国，关防百二同。

流光下沧海，飞焰避惊鸿。不及承平日，空悲垂白翁。
舟中晚色二绝 其一
周紫芝（宋代）

望处天仍阔，云边雨未成。秋风莫吹散，留作打篷声。
袁安卧雪图
郑思肖（宋代）

飞玉堆寒二丈过，杜门僵卧养天和。不愁屋外六花大，但觉胸中清气多。
附隗嚣公孙述
郭之奇（明代）

季孟假神纠众族，子阳木偶修边幅。天水将军益州牧，始皆应汉如伯叔。

误疑一姓不再兴，妄比天下十逐鹿。鼎非吴魏强分三，国异楚齐俱毕六。

帝王有真人非敌，英雄觉悟天永禄。何须苦恨符高言，且欲终违王命录。

秦尉时殊莫漫希，井蛙世并应齐伏。未能旗鼓更相当，自合低头姑陆陆。

岂知四海万民同，度外终难二子独。那许丸泥塞故关，已闻聚米成新谷。

西域奔亡少子束，既得陇焉复望蜀。八克天威谁敢触，一纪虚名数果促。

地下相逢休痛哭，西伯西帝空惭恧。洞胸何似子衔玉，相倚相矜徒自毒。
红桥舟中即景
王庆勋（清代）

芳树丛丛合，春光簇眼前。潮争桥路狭，船护柳阴圆。

云划天边雨，村拦草际烟。篷窗无个事，兄弟对床眠。
杂诗
李达（明代）

昨夜山中回，万事皆不理。四肢如风痹，骨节安得起。

中心如眢井，蔓草缠其里。日中尚谈笑，何得遽如此？

忆从山中来，篁竹围靡靡。萤火湿泥沼，候虫泣蓬藟。

以其境过清，所遇有山鬼。势运既见衰，嘲弄遂不止。

闻道光相照，此物辄远徙。当时掌中灯，岂亦不足恃？

或者本无事，漠然相终始。见灯故怒嗔，对我偏疾视。

此事既杳冥，此理谁能揆？夜梦转颠倒，多见儿时喜。
淳熙二的春帖子词·寿圣明慈太上皇后合六首
崔敦诗（宋代）

扇开雉影红云起，帘卷虾须画烛明。
三十六宫齐进酒，盘金小胜缕长生。
遣兴二首 其一
张嵲（宋代）

人生何必论才良，贤否穷通脱未量。
运否较龙犹蠖屈，时来鸟雀亦鹰扬。
王侯蝼蚁同归尽，钟鼎山林各所藏。
何用作文嗟不遇，已将名利等蝇翔。
呈闾丘四舅二首
赵蕃（宋代）

不识高安县，饱闻明恕堂。
毋卑百里小，未觉四年长。
议论兼秦汉，规模类越杭。
庙堂方急此，已试乃为良。
霜日
许月卿（宋代）

霜日步行迟，云山复历长。
芦花相逊揖，松树自宫商，
竹动鸣珂里，桃成衣锦乡。
水边篱落好，一夜玉为堂。
句 其二
龚况（宋代）

闲多卷满新成句，懒极床堆未答书。
发长平
张耒（宋代）

归牛川上渡，去翼望中迷。
野水侵官道，春芜没断堤。
川平双桨上，天阔一帆西。
无酒消羇恨，诗成独自题。
刘侍御月夜宴会
元结（唐代）

我从苍梧来，将耕旧山田。踟蹰为故人，且复停归船。

日夕得相从，转觉和乐全。愚爱凉风来，明月正满天。

河汉望不见，几星犹粲然。中夜兴欲酣，改坐临清川。

未醉恐天旦，更歌促繁弦。欢娱不可逢，请君莫言旋。
送陈都宪本仁巡抚延绥
杨廉（唐代）

圣代规模万世雄，备边唐宋岂能同。因河践华窥雄略，扫穴犁庭上首功。

虎旅谁言今独少，狼烟吾怪近犹红。延绥此去烦经略，会见天山早挂弓。
偈倾一百六十九首
释智朋（宋代）

武帝高悬圣鉴，要见缁素分明。
大士觌面当机，且非索盐奉马。
检点针来，只知卖贵，
不知卖贱，可惜武帝当时放过，
随后好与一拶。非僧非道非俗，
管取口乾舌大。
入闽
陈束（明代）

海国深秋别，山关入望穷。
人家青壁里，鸟道绿萝中。
地暖收蒟叶，天寒折桂丛。
岚蒸晴亦雨，瀑落静还风。
灵药繙经识，讹言待驿通。
问耕留野老，赋食与山童。
直是忘机甚，非将大隐同。
次文长老
杨公远（宋代）

久向人间脱俗缘，了无罣碍度年年。
一尘不惹菩提树，四大俱年兜率天。
閒爇篆香供鼻观，静翻贝叶养心田。
推敲对景清吟处，应是浑无蔬笋篇。
彦周见和复答
释德洪（宋代）

既有疾可示，非是都无疾。如春有阳燄，渴鹿想为湿。

以君足疾苦，例我痛腰脊。忍痛而曰空，触墙为无壁。

此论盖四座，闻者皆屏息。吾闻有漏躯，有病资药石。

漏尽病乃除，其神则无隙。譬如出矿金，万锻受锤击。

妙哉迂开老，辩博见才力。种性能文章，怒骂成诗什。

荆山玉抵鹊，而为路人惜。此诗不辞和，而药不厌乞。

又如梦中人，饥而获饮食。觉来辄大笑，饥饱两俱失。

以是知法空，妄尽方自释。解空如佛言，不许离声色。
颂古
释道颜（宋代）

庐陵米价少知音，佛法商量古到今。
绣出鸳鸯任人看，无端须要觅金针。
暗投明珠
崔藩（唐代）

至宝看怀袖，明珠出后收。向人光不定，离掌势难留。

皎澈虚临光，孤圆冷莹秋。乍来惊月落，疾转怕星流。

有泪甘瑕弃，无媒自暗投。今朝感恩处，将欲报隋侯。
题杜仲高松杉桧图
徐侨（宋代）

老干矗无容，虬枝蔚相倚。
图以归草堂，怡怡有深旨。
赋梅堂闲吟
陈宓（宋代）

金掌何人吸露华，争如瓦盏泛霜花。
移床来傍花边坐，底用云岚顶上家。
杂咏下 濠上
洪适（宋代）

大鱼缓扬波，小鱼轻触芰。鱼乐我能知，我来鱼不避。
感昔
侯怀风（清代）

黄河水流响潺潺，当日腥风战血殷。
大地尽抛金锁甲，长星乱落玉门关。
居延蔓草萦枯骨，太液芙蓉失旧颜。
成败百年流电疾，苍梧遗恨不堪攀。
走笔和张功父玉照堂十绝
杨万里（宋代）

健青新走一梢长，外月东风引得狂。
定自今番春色里，新枝别样占年光。
药山三咏 其一 问道室
李纲（宋代）

骨相崭岩心已安，松林谈道不胜寒。习之不会高人意，便作天云瓶水看。
次余仲庸松风阁韵十九首 其十七
裘万顷（宋代）

白云殊不作俗态，流水更似知人心。
溪边濯足溪上坐，樵唱一声秋满林。
正月十一夜灯开双花
郑刚中（宋代）

铅杯压生檠，清膏沃虚草。
炯炯孤焰瘦，吐此双花好。
谁为夜气温，暗助春风巧。
碎剪朝霞红，缘以金粟小。
或云两玉虫，飞来抱钗杪。
美人轻燎之，要看火中宝。
我闻家道和，可以感穹昊。
门阑将有喜，每事吉先兆。
而我方朽衰，负戾落南峤。
胡为今夕光，熠熠似相报。
无乃地慈，四海施洪造。
阳和随根性，清为脱枯杭。
吾其得归欤，顶戴君恩老。
柳
罗隐（唐代）

一簇青烟锁玉楼，半垂阑畔半垂沟。

明年更有新条在，绕乱春风卒未休。
送洛阳张员外
姚合（唐代）

饯客未归城，东来驺骑迎。千山嵩岳峭，百县洛阳清。

朔雁和云度，川风吹雨晴。藓庭公事暇，应只独吟行。
戊子八月邑再燬于寇庠序独存
尹廷高（元代）

曲突无先见，偷安苟目前。赏奸成餋虎，稔祸起飞鸢。

戒石眠秋草，空城锁暮烟。民彝终未泯，庠序独岿然。
登杭州镇海楼
戴永植（清代）

登临一何壮，楼与众山浮。望到海门口，浑疑天尽头。

鱼龙交隐现，芦荻共骚飕。对此茫茫者，何人砥浊流。
春行
洪咨夔（宋代）

百舌梢头一半春，日长无处着闲心。
推枰竞欲投机早，结眊谁知用意深。
梅子胚胎盐裹味，桐花摆布蜜边阴。
东皋西崦行几遍，软脚踉蹡索酒斟。
逐客篇
黄遵宪（清代）

呜呼民何辜，值此国运剥！轩顼五千年，到今国极弱。

鬼蜮实难测，魑魅乃不若。岂谓人非人，竟作异类虐。

茫茫六合内，何处足可托？华人渡海初，无异凿空凿。

团焦始蜗庐，周防渐虎落。蓝缕启山林，丘墟变城郭。

金山蟹堁高，伸手左右攫。欢呼满载归，群夸国极乐。

招邀尽室行，后脚踵前脚。短衣结椎髻，担簦蹑草屩。

酒人率庖人，执针偕执斫。抵掌齐入秦，诸毛纷绕涿。

后有红巾贼，刊章指名捉。逋逃萃渊薮，趋如蛇赴壑。

同室戈娄操，入市刃相斮。助以国纲宽，日长土风恶。

渐渐生妒争，时时纵谣诼。谓彼外来丐，只图饱囊橐。

地皮足一踏，有金尽跳跃。腰缠得万贯，便骑归去鹤。

谁肯解发辫，为我供客作？或言彼无赖，初来尽袒膊。

喜如虫扑缘，怒则兽噬搏。野蛮性嗜杀，无端血染锷。

些地非恶溪，岂容食人鳄。又言诸娄罗，生性极龌龊。

居同狗国秽，食等豕牢薄。所需日百钱，大觳难此较。

任彼贱值佣，我辈坐脧削。眼见手足伤，谁能忍毒蠚？

千口音譊譊，万目瞪灼灼。联名十上书，上请王斟酌。

骤下逐客令，此事恐倍约。万国互通商，将以何辞却？

姑遣三人行，藉免众口铄。掷枭倘成卢，聊一试蒲■。

谁知糊涂相，公然闭眼诺。噫嘻六州铁，谁实铸大错？

从此悬厉禁，多方设扃钥。丸泥便封关，重门复击柝。

去者鹊绕树，居者燕巢幕。关讥到进客，郊移及游学。

国典与邻交，一切束高阁。东望海漫漫，绝远逾大漠。

舟人呼卬须，津吏唱公莫。不持入关繻，一来便受缚。

但是黄面人，无罪亦篣掠。慨想华盛顿，颇具霸王略。

檄告美利坚，广土在西漠。九夷及八蛮，一任通邛笮。

黄白红黑种，一律等土著。逮今不百年，食言曾不怍。

吁嗟五大洲，种族粉各各。攘外斥夷戎，交恶詈岛索。

今非大同世，祇挟智勇角。芒砀红番地，知汝重开拓。

飞鹰倚天立，半球悉在握。华人虽后至，岂不容一勺。

有国不养民，譬为丛驱爵。四裔投不受，流散更安着？

天地忽局蹐，人鬼共咀嚼。皇华与大汉，第供异族谑。

不如黑奴蠢，随处安浑噩。堂堂龙节来，叩关亦足躩。

倒顷四海水，此耻难洗濯。他邦互效尤，无地容飘泊。

远步想章亥，近功陋卫霍。芒芒问禹迹，何时版图廓？
又和前韵十首
廖行之（宋代）

贪看繁红锦被堆，有人青眼为君开。
西湖千古林和靖，还悟牺尊木质灾。
暮春十日从常熟解缆
邵亨豫（清代）

新晴天气为颜开，似镜岚光出郭来。唐寺犹存前代迹，明祠空记相臣才。

破山寺宇邻芳草，拂水岩崖浸古苔。不识雪泥鸿爪影，何时杖履再追陪？
秋怀
寇准（宋代）

落日留不住，默然空泪零。
败莎侵陋巷，疏叶满闲庭。
有趣穷风雅，无机敌杳冥。
浮荣安足恋，归去乱山青。
西江月
刘过（宋代）

素面偏宜酒晕，晓妆净洗啼痕。只疑身是玉梅魂。长为春风瘦损。

冉冉烟生兰渚，娟娟月挂愁村。落花飞絮耿黄昏。又是一番新恨。
太庙乐章·皇帝阁六首
周麟之（宋代）

已过人日迎春驭，直待阶蓂十叶开。
应是九门灯夕近，东皇欲驾六鳌来。
梦中作
晁公溯（宋代）

举鞭重到故都行，予亦咨嗟恨不胜。
心与陇云留汉苑，目随烟树绕秦陵。
次韵梅花四首
陈棣（宋代）

爱花长苦恼天君，政恐因花赋洛神。
江上风霜方破腊，岭头水雪已回春。
帮人远信来千里，浪蕊凡香隔一尘。
天与孤高超世俗，肯将剩馥乞蜂臣。
扬州送客
李益（唐代）

南行直入鹧鸪群，万岁桥边一送君。

闻道望乡闻不得，梅花暗落岭头云。
次韵奉和仲谟夜话唐史
黄庭坚（宋代）

贞观规摹诚远大，开元宗社半存亡。
才闻冠盖游西蜀，又见干戈暗洛阳。
哲妇乘时倾嫡后，大阍当国定储皇。
伤心不忍前朝事，愿作元龟献未央。
风流子
孙光宪（五代）

茅舍槿篱溪曲，鸡犬自南自北。菰叶长，水葓开，

门外春波涨渌。菰织，声促，轧轧鸣梭穿屋。

楼倚长衢欲暮，瞥见神仙伴侣。微傅粉，拢梳头，

隐映画帘开处。无语，无绪，慢曳罗裙归去。

金络玉衔嘶马，系向绿杨阴下。朱户掩，绣帘垂，

曲院水流花谢。欢罢，归也，犹在九衢深夜。
元符二年十一月十六日赵德麟检校诸邑……寄
晁说之（宋代）

佳人谅诚素，鸣佩若可取。
王孙忘情事，不学郑交甫。
伤长姊
周玉如（明代）

花落空萦恨，莺啼更助哀。
芳魂似流水，一去不重回。
翁高邮挽诗
陈与义（宋代）

万里功名路，三生翰墨身。
暮年铜虎重，浮世石羊新。
天地悭豪杰，山川泣吏民。
空传四十诔，竟不识斯人。
出次近郊
宋祁（宋代）

江练东南楚塞长，野烟寒气共苍茫。
局辕班马思长道，攫肉饥乌下夕阳。
旅舍樵苏劳后爨，农家簦笠远相望。
坐观民瘼无他画，庭列貆鹑目眩觞。
蒙刘元中
徐恢（宋代）

无邪公文天所赞，汩汩词源倒河汉。一篇新出纸为贵，万国争传金可换。

晚节投荒无芥蒂，毕景著书自娱玩。天之所宝雷电取，渠不爱惜风雨散。

两河漕僚真好事，五筦遗文尽堆案。似闻倾盖剧推许，亲以削牍定真赝。

分传饷我枉银钩，贫室骤惊满珠贯。无坫共推玉界尺，争求当置铁门限。

世人不识蔡伯喈，欲问图书觅王粲。
送袁少府报政 其二
邱云霄（明代）

游烟郭外牵晴绿，折柳江头带雨青。黄鸟初飞归越客，彩云深处是燕京。

庭閒月色疏松落，梦绕关河短剑横。朝罢丹墀输隐瘼，休言青简滞儒生。
读亲征诏 其二
杨冠卿（宋代）

君王神武不恬兵，气詟中原一扫平。可笑西江喜归客，便装行橐待还京。
所思（得台州郑司户虔消息）
杜甫（唐代）

郑老身仍窜，台州信所传。为农山涧曲，卧病海云边。

世已疏儒素，人犹乞酒钱。徒劳望牛斗，无计劚龙泉。
贺甘别驾弟归
郑文康（明代）

西风吹冷鹡鸰原，失却孤雏众所怜。已分埙篪成独奏，谁知华萼又同妍。

梦回喜得西堂句，事往休歌杕杜篇。今日掌中珠复得，若翁含笑在黄泉。
秋景 夕阳如有意
刘辰翁（宋代）

又自欲昏黄，高高上夕阳。殷勤如有意，迟暮起相望。

牛背笛三弄，桑榆锦一张。向人添晼晚，容我更疏狂。

过雨天如改，穿花日尚长。鲁阳三舍远，人世未须忙。
和林正父见寄
虞俦（宋代）

一别十年难再逢，君今浙左我淮东。功名老去终安在，出处年来恨不同。

已是死灰何足溺，祇应怪事更书空。鸡虫得失无期了，莫为元规扇障风。
代者不以时至失仲孺同行之约怆然作此
邹浩（宋代）

平日莼鲈计，犹随黄犊留。苏君验前语，裴子但孤舟。

隋柳薰风岸，淮山霁月楼。故应今好在，为我一回头。
书香山寺壁
强至（宋代）

精蓝孤绝乱云间，云外疑无路可还。
顾我尘喧非白傅，缘何今日到香山。
题耕岩草堂图为沈樗崖山人
严遂成（清代）

河边石人眼一只，翟泉鹅二苍白色。剿饷练饷名无实，六隅四白空豢贼。

墨缞据坐中枢堂，三疏抗论直臣直，帝阍沉沉日月黑。

鼎湖大去庙祏空，一马渡江鱼非龙。春灯蟋蟀狮子赚，持此筹国何从容。

汉起黄巾赦钩党，小朝廷反张罗网。网尽东林复社人，报复私仇忘板荡。

但见苍鹰击殿飞，谁防铁骑横江上。耕岩名在刊章中，弋者何篡冥冥鸿。

破家无事容张俭，亡命幡然窜蔡邕。金华山深瑶草秀，有流可枕石可漱。

乱定草堂归去来，白发如新面已绉。彭泽松菊认宋遗，武陵衣冠袭秦旧。

文孙墨妙绘作图，展卷一片烟模糊。君不见洛阳铜驼卧荆棘，玉津金谷青芜国。

此堂独作鲁灵光，不受昆明劫灰蚀。他年宛水去扬船，门巷依稀梦饱经。

其旁定种冬青树，其下应修野史亭。
热河三十六景诗 其十二 锤峰落照
玄烨（清代）

纵目湖山千载留，白云枕涧报深秋。巉岩自有争佳处，未若此峰景最幽。
咏史上·武帝
陈普（宋代）

先帝斋宫内弄儿，阿娇金屋篡歌姬。
披香博士真才子，刘氏家传却未知。
金刚随机无尽颂·尊重正教分第十二
释印肃（宋代）

人天幸指迷，初机但受持。
庵园无滴漏，天晓始方知。
夏日十二首 其十一
张耒（宋代）

蛩怨青莎老，萤飞秋水深。庭除延夜色，砧杵发秋心。

雄剑鸣初匣，寒衣补硬针。老来词赋懒，从使二毛侵。
增上神宗徽号一首
郊庙朝会歌辞（宋代）

于惟祢庙，乃圣乃神。秉文之士，作起惟新。建宫稽古，一视同仁。

庶几备号，以享天人。
赋陈太史所築凌云亭四首
刘宰（宋代）

身自蓬莱顶上来，彩云深处见崔嵬。
凭高莫作凌云想，闻说天门有诏华。
天台夜雨
姚宽（宋代）

瘴海远黏天，山城入暝烟。
春潮生蛤晕，夜雨长蜗涎。
灯几花时落，风帘客未眠。
平生怀此地，今夕意茫然。
商妇词十首
刘克庄（宋代）

粉堞五七里，青帘三四家。
客沽北府酒，女唱后庭花。
大?
方千里（宋代）

正夕阳闲，秋光淡，鸳瓦参差华屋。高低帘幕迥，但风摇环佩，细声频触。瘦怯单衣，凉生两袖，零乱庭梧窗竹。相思谁能会，是归程客梦，路谙心熟。况时节黄昏，闲门人静，凭栏身独。欢情何太速。岁华似、飞马驰轻毂。谩自叹、河阳青鬓，苒苒如霜，把菱花、怅然凝目。老去疏狂减，思堕策、小坊幽曲。趁游乐、繁华国。回首无绪，清泪纷於红菽。话愁更堪剪烛。
夏日登车盖亭十绝 其九
蔡确（宋代）

溪中曾有戈船士，溪上今无佩犊人。病守翛然唯坐啸，白鸥红鹤伴闲身。